ข้อกำหนดของประธานศาลฎีกา

ว่าด้วยวิธีการชำระค่าธรรมเนียมศาล

พ.ศ. ๒๕๕๔

โดยที่เป็นการสมควรกำหนดหลักเกณฑ์และวิธีการชำระค่าธรรมเนียมศาลด้วยวิธีอื่นนอกเหนือจากการชำระด้วยเงินสด หรือเช็คซึ่งธนาคารรับรอง

อาศัยอำนาจตามความในมาตรา ๑๔๙ วรรคสาม แห่งประมวลกฎหมายวิธีพิจารณาความแพ่ง ประธานศาลฎีกาจึงออกข้อกำหนดไว้ ดังต่อไปนี้

ข้อ ๑  ข้อกำหนดนี้เรียกว่า “ข้อกำหนดของประธานศาลฎีกา ว่าด้วยวิธีการชำระค่าธรรมเนียมศาล พ.ศ. ๒๕๕๔”

ข้อ ๒[[๑]](http://www.krisdika.go.th/librarian/getfile?sysid=652709&ext=htm" \l "_ftn1" \o ")  ข้อกำหนดนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๓  บรรดาประกาศ ระเบียบ ข้อบังคับ หรือแนวปฏิบัติอื่นใดที่ได้กำหนดไว้แล้วในข้อกำหนดนี้หรือซึ่งขัดหรือแย้งกับข้อกำหนดนี้ ให้ใช้ข้อกำหนดนี้แทน

ข้อ ๔  ในข้อกำหนดนี้

“เงินค่าธรรมเนียมศาล” หมายความว่า เงินที่ชำระต่อศาลเป็นค่าขึ้นศาลและค่าธรรมเนียมอื่น ๆ ตามตาราง ๑ และตาราง ๒ ท้ายประมวลกฎหมายวิธีพิจารณาความแพ่ง

“ศาล” หมายความว่า ศาลฎีกา ศาลอุทธรณ์ ศาลอุทธรณ์ภาค หรือศาลชั้นต้น แล้วแต่กรณี

“สำนักงาน” หมายความว่า สำนักงานศาลยุติธรรม

ข้อ ๕  การชำระเงินค่าธรรมเนียมศาล นอกเหนือจากการชำระเป็นเงินสด หรือเช็คซึ่งธนาคารรับรอง อาจชำระได้โดยวิธีการ ดังต่อไปนี้

(๑) เช็คซึ่งส่วนราชการหรือรัฐวิสาหกิจเป็นผู้สั่งจ่าย

(๒) บัตรเครดิต บัตรเดบิต หรือบัตรอื่นใดในลักษณะเดียวกัน

(๓) หักบัญชีธนาคาร หรือชำระผ่านธนาคาร สถาบันการเงิน นิติบุคคลที่ประกอบธุรกิจการบริการรับชำระหนี้แทนหรือด้วยเครื่องฝากถอนเงินสดอัตโนมัติ (ATM)

(๔) ทางอินเตอร์เน็ต

(๕) วิธีการอื่นตามที่สำนักงานกำหนด

การชำระเงินค่าธรรมเนียมศาลตามวรรคหนึ่งจะต้องเป็นกรณีที่ชำระภายในระยะเวลาที่กฎหมายหรือศาลกำหนดไว้ และหากมีค่าธรรมเนียมหรือค่าใช้จ่ายอย่างอื่นในการเรียกเก็บเงินตามวิธีการดังกล่าวให้ผู้มีหน้าที่ต้องชำระเงินค่าธรรมเนียมศาลเป็นผู้รับภาระ

วิธีการและผลของการชำระเงินค่าธรรมเนียมศาลตามวรรคหนึ่ง ให้เป็นไปตามหลักเกณฑ์และวิธีการที่สำนักงานประกาศกำหนด

ข้อ ๖  การชำระเงินค่าธรรมเนียมศาลโดยบัตรเครดิต บัตรเดบิตหรือบัตรอื่นใดในลักษณะเดียวกันให้อยู่ภายใต้หลักเกณฑ์ ดังต่อไปนี้

(๑) เป็นบัตรเครดิต บัตรเดบิตหรือบัตรอื่นใดในลักษณะเดียวกัน ที่ออกโดยธนาคารหรือสถาบันการเงินอื่นใดซึ่งได้ทำความตกลงกับสำนักงาน

(๒) กรณีบัตรที่ใช้ชำระมิใช่เป็นบัตรของผู้มีหน้าที่ต้องชำระเงินค่าธรรมเนียมศาล หรือเป็นการชำระแทนในนามของผู้มีหน้าที่ต้องชำระเงินค่าธรรมเนียมศาล สามารถดำเนินการได้โดยให้ศาลออกใบเสร็จรับเงินในนามของผู้มีหน้าที่ต้องชำระเงินค่าธรรมเนียมดังกล่าว

ข้อ ๗  การชำระเงินค่าธรรมเนียมศาลโดยการหักบัญชีธนาคารหรือสถาบันการเงินต้องได้รับอนุญาตจากศาลและผู้มีหน้าที่ต้องชำระเงินค่าธรรมเนียมศาลได้แสดงเจตนาเป็นหนังสือยินยอมให้ธนาคารหรือสถาบันการเงินหักเงินจากบัญชีของตนเพื่อชำระเงินค่าธรรมเนียมศาล ซึ่งธนาคารหรือสถาบันการเงินดังกล่าวได้อนุมัติและแจ้งผลให้ศาลทราบแล้ว โดยให้เจ้าพนักงานศาลออกใบรับให้

ข้อ ๘  การชำระเงินค่าธรรมเนียมศาลโดยผ่านธนาคาร สถาบันการเงิน หรือนิติบุคคลที่ประกอบธุรกิจบริการรับชำระหนี้แทนได้ให้อยู่ภายใต้หลักเกณฑ์ ดังต่อไปนี้

(๑) ธนาคารหรือสถาบันการเงินหรือนิติบุคคลนั้นได้ทำความตกลงกับสำนักงานแล้ว

(๒) ศาลต้องออกใบแจ้งการชำระเงินค่าธรรมเนียมศาล เพื่อให้ผู้มีหน้าที่ต้องชำระเงินค่าธรรมเนียมศาลใช้เป็นหลักฐานในการชำระ

(๓) ผู้มีหน้าที่ต้องชำระเงินค่าธรรมเนียมศาลต้องนำหลักฐานการชำระเงินมาแสดงต่อศาลเพื่อออกใบเสร็จรับเงิน

สำหรับการชำระเงินค่าธรรมเนียมศาลผ่านเครื่องฝากถอนเงินสดอัตโนมัติ (ATM) ผู้มีหน้าที่ต้องชำระเงินค่าธรรมเนียมศาลต้องนำหลักฐานการชำระผ่านเครื่องดังกล่าวมาแสดงต่อศาลเพื่อออกใบเสร็จรับเงิน

ข้อ ๙  การชำระเงินค่าธรรมเนียมศาลโดยทางอินเตอร์เน็ตให้อยู่ภายใต้หลักเกณฑ์ ดังต่อไปนี้

(๑) การชำระเงินค่าธรรมเนียมศาลโดยทางอินเตอร์เน็ตจะต้องเป็นการชำระผ่านทางเว็บไซต์ของธนาคารหรือสถาบันการเงินที่สำนักงานกำหนดไว้

(๒) การชำระเงินค่าธรรมเนียมศาลโดยทางอินเตอร์เน็ตด้วยบัตรเครดิต ธนาคารหรือสถาบันการเงินเจ้าของบัตรได้ทำความตกลงกับสำนักงานแล้ว

(๓) ผู้มีหน้าที่ต้องชำระเงินค่าธรรมเนียมศาลต้องนำหลักฐานการชำระเงินค่าธรรมเนียมศาลมาแสดงต่อศาลเพื่อออกใบเสร็จรับเงิน

ข้อ ๑๐  ให้เลขาธิการสำนักงานศาลยุติธรรมรักษาการตามข้อกำหนดนี้

ประกาศ ณ วันที่ ๒๙ กรกฎาคม พ.ศ. ๒๕๕๔

สบโชค  สุขารมณ์

ประธานศาลฎีกา

ปริยานุช/ผู้จัดทำ

๒๖ สิงหาคม ๒๕๕๔

ณัฐวดี/ตรวจ

๒๖ สิงหาคม ๒๕๕๔

[[๑]](http://www.krisdika.go.th/librarian/getfile?sysid=652709&ext=htm" \l "_ftnref1" \o ") ราชกิจจานุเบกษา เล่ม ๑๒๘/ตอนที่ ๖๕ ก/หน้า ๑๓/๑๙ สิงหาคม ๒๕๕๔